Körfuboltamaðurinn Gunnar Ólafsson sem yfirgaf á dögunum spænska félagið Oviedo eftir nokkurra mánaða veru þar hefur ákveðið að leika með Stjörnunni . Samningur Gunnars við Stjörnuna er til vorsins 2022 . Gunnar skoraði 3 stig , gaf 0,5 stoðsendingar og tók 0,5 fráköst að meðaltali í átta leikjum í spænsku B-deildinni en það dugði ekki til og var hann leystur undan samningi hjá Oviedo . Þessi uppaldi Fjölnismaður sem lék með Keflavík á síðustu leiktíð var þar áður í St. Francis háskólanum frá árinu 2014 til 2018 . Hann hefur verið valinn í leikmannahóp íslenska landsliðsins í síðustu verkefnum liðsins . Félagaskiptaglugginn hér heima er lokaður eins og sakir standa en opnað verður fyrir félagaskipti á nýjan leik í upphafi næsta árs . Þá getur Gunnar farið að leika með Stjörnunni sem hefur 14 stig líkt og Keflavík og Tindastóll á toppi Domino's-deildarinnar .